b'\n_START_ARTICLE_\nPeter Lennon\n_START_PARAGRAPH_\nPeter Gerard Lennon (28. helmikuuta 1930 Dublin \xe2\x80\x93 18. maaliskuuta 2011 Lontoo) oli irlantilainen toimittaja ja dokumentaristi. H\xc3\xa4n oli naimisissa suomalaisen toimittajan Eeva Lennonin kanssa.\n_START_SECTION_\nUran alku Pariisissa\n_START_PARAGRAPH_\nPeter syntyi perheeseen, joka toimi viinikauppiaina. Is\xc3\xa4 Peter vanhempi toimi freelancerkauppiaana, ja \xc3\xa4iti Delia piti perheen pystyss\xc3\xa4. 25-vuotiaana Lennon matkusti Pariisiin ilman ranskankielen taitoa ja rahattomana. H\xc3\xa4n oli saanut vain ep\xc3\xa4m\xc3\xa4\xc3\xa4r\xc3\xa4isi\xc3\xa4 lupauksia juttujen julkaisemisesta irlantilaisilta lehdilt\xc3\xa4. Peterin kirjoitukset Algerian sodan vaikutuksista Ranskaan kiinnittiv\xc3\xa4t brittil\xc3\xa4isen The Guardianin huomion. Ajanhengen hahmottamisessa ja havainnoimisessa Peteri\xc3\xa4 auttoi mm. ranskalainen elokuvaohjaaja Jean Renoir, joka sanoi Peterille heid\xc3\xa4n ensitapaamisessaan: \xe2\x80\x9dOlemme verhojen ymp\xc3\xa4r\xc3\xb6imi\xc3\xa4. T\xc3\xa4m\xc3\xa4 ei koske vain taidetta. Koulutuksemmekin opettaa meid\xc3\xa4t n\xc3\xa4kem\xc3\xa4\xc3\xa4n el\xc3\xa4m\xc3\xa4\xc3\xa4 tavalla, joka ei vastaa totuutta. Verhoja on kaikkialla. Taiteilijan teht\xc3\xa4v\xc3\xa4 on vet\xc3\xa4\xc3\xa4 n\xc3\xa4m\xc3\xa4 verhot alas." Renoirin sanat muokkasivat omalta osaltaan Lennonin vallank\xc3\xa4yt\xc3\xb6n tarkkailua. Lennonin yst\xc3\xa4v\xc3\xa4piiriin kuului Renoirin lis\xc3\xa4ksi mm. irlantilainen n\xc3\xa4ytelm\xc3\xa4kirjailija Samuel Beckett.\n_START_SECTION_\nDokumentti Rocky Road to Dublin\n_START_PARAGRAPH_\nLennonin oleskelu Pariisissa auttoi h\xc3\xa4nt\xc3\xa4 n\xc3\xa4kem\xc3\xa4\xc3\xa4n Irlannin tapahtumat uudessa perspektiiviss\xc3\xa4. H\xc3\xa4n palasi Dubliniin raportoimaan kaupungin kirjafestivaalista. Viett\xc3\xa4ess\xc3\xa4\xc3\xa4n aikaa Irlannissa Lennon kirjoitti artikkelisarjan kotimaansa tapahtumista, jossa h\xc3\xa4n kritisoi sortavaa ilmapiiri\xc3\xa4, sensuuria ja papiston tiukkaa otetta. N\xc3\xa4m\xc3\xa4 kokemukset saivat Lennonin tekem\xc3\xa4\xc3\xa4n dokumenttielokuvan Rocky Road to Dublin. Rahoituksen h\xc3\xa4n sai yst\xc3\xa4v\xc3\xa4lt\xc3\xa4\xc3\xa4n Pariisista, ja elokuvaa tuli tekem\xc3\xa4\xc3\xa4n ranskalaisen uuden aallon ohjaajien kanssa ty\xc3\xb6skennellyt Raoul Coutard. Kriittisesti Irlantia k\xc3\xa4sittelev\xc3\xa4 filmi ei saanut julkaisua Irlannissa vuonna 1967, mutta se esitettiin vuonna 1968 Cannesin elokuvajuhlilla.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nLennonin ura jatkui 1970-luvulla Lontoossa Sunday Timesissa (josta l\xc3\xa4hti, kun Rupert Murdoch oli tulossa omistajaksi) ja The Listeneriss\xc3\xa4 ennen kuin palasi The Guardianiin vuonna 1989._NEWLINE_Lennon kuoli sy\xc3\xb6p\xc3\xa4\xc3\xa4n vuonna 2011. H\xc3\xa4n oli 81-vuotias.'